b'\n_START_ARTICLE_\nTantal (mitologija)\n_START_PARAGRAPH_\nTantal (gr\xc5\xa1ko \xce\xa4\xce\xac\xce\xbd\xcf\x84\xce\xb1\xce\xbb\xce\xbf\xcf\x82 oz. Tantalos) je bil gr\xc5\xa1ki mitolo\xc5\xa1ki kralj Lidije.\n_START_SECTION_\n\xc5\xbdivljenje pred smrtjo\n_START_PARAGRAPH_\nTantal je bil kot sin kralja bogov Zevsa eden redkih smrtnikov, ki mu je bilo dano udele\xc5\xbeevati se pojedin bogov na Olimpu. Bil je njihov ljubljenec in varovanec. Zaradi vsega tega si je za\xc4\x8del Tantal domi\xc5\xa1ljati, da je enak bogovom, saj je pil njihov nektar in jedel ambrozijo z njihove mize. _NEWLINE_Nekega dne je neki de\xc4\x8dek ukradel kipec iz templja boga Zevsa na Kreti in ga prinesel Tantalu. Ta ga je skril pred bogovi in tajil, da ne ve, kje se nahaja. Mislil je namre\xc4\x8d, da bogovi ne vedo za njegovo skrivnost. Bogovi so sicer vedeli, da Tantal skriva kipec a so upali, da bo Tantal, ko se bo naveli\xc4\x8dal kipca, le uvidel svojo zmoto in ga vrnil v tempelj. Tantalu pa je dejstvo, da mu ni nobeden od bogov dal vedeti, da je njegovo ravnanje napa\xc4\x8dno, le \xc5\xa1e potrdilo prepri\xc4\x8danje, da jim je enak._NEWLINE_Sklenil je, da bo \xc5\xa1e enkrat preizkusil njihovo vsevednost. Ubil je lastnega sina Pelopa in njegovo meso postregel bogovom, ko jih je naslednji\xc4\x8d povabil k sebi v goste. Vsi bogovi razen zami\xc5\xa1ljene boginje Demetre, ki je pojedla ko\xc5\xa1\xc4\x8dek mesa, so ogor\xc4\x8deni vstali od mize in zahtevali od Zevsa pravi\xc4\x8dno kazen za gre\xc5\xa1nega kralja. Ta je ob spoznanju, da so bogovi kljub vsemu vsevedni za\xc4\x8del prositi odpu\xc5\xa1\xc4\x8danja, kar pa ni pomagalo. Zevs je pahnil Tantala v Tartar, kjer ga je \xc4\x8dakala huda kazen. Pelopa so obudili v \xc5\xbeivljenje, manjkajo\xc4\x8di kos mesa na lopatici, ki ga je pojedla Demetra, pa so mu nadomestili s ko\xc5\xa1\xc4\x8dkom slonovine. Tako so se vsi njegovi potomci rodili z belim znamenjem na tem delu telesa.'